

Εκτίμηση του πληθυσμού και των τροφικών συνηθειών του λύκου (Canis lupus) με γενετικές μεθόδους, στην προστατευόμενη περιοχή της Πάρνηθας 

Περίληψη
Οι πληθυσμοί του γκρίζου λύκου (Canis lupus) ανακάμπτουν στην Ευρώπη, καθιστώντας αναγκαία τη διερεύνηση της πληθυσμιακής τους δυναμικής και της επίδρασής τους στα θηράματά τους. Στην συγκεκριμένη μελέτη, πραγματοποιήθηκε βιοπαρακολούθηση του πληθυσμού λύκου του Εθνικού Δρυμού της Πάρνηθας (Μάρτιος 2025- Φεβρουάριος 2026) με μη επεμβατικές γενετικές μεθόδους. Για τη γενετική ταυτοποίηση, γενοτυπήθηκαν 155 δείγματα για 13 μικροδορυφορικούς τόπους, ενώ για τη διατροφή αναλύθηκαν 134 δείγματα με την μέθοδο του DNA metabarcoding. Συνολικά, η πληθυσμιακή εκτίμηση ήταν 37 άτομα (95% CI: 25–57), οργανωμένα σε τουλάχιστον 4 γενετικές ομάδες. Αναφορικά με την διατροφή του λύκου, την μεγαλύτερη σχετική αφθονία αλληλουχιών (RRA) είχε ο αγριόχοιρος (Sus scrofa, 44,7%), ακολουθούμενος από το ελάφι (Cervus elaphus, 16,6%) και την αίγα (Capra hircus, 10,8%). Το ποσοστό του αγριόχοιρου διέφερε εποχικά, όπως και η τροφική σύνθεση μεταξύ των αγελών (PERMANOVA, R²=0,17, p=0,004). Συνολικά, τα αποτελέσματα αναδεικνύουν την σημαντικότητα της συνδυαστικής εφαρμογής μοριακών μεθόδων για την μελέτη της άγριας πανίδας.

Εισαγωγή 
Κατά τον τελευταίο μισό αιώνα, οι πληθυσμοί μεγάλων σαρκοφάγων παρουσιάζουν τάσεις φυσικής ανάκαμψης και επανεποικισμού περιοχών από τις οποίες είχαν προηγουμένως εξαφανιστεί (Chapron et al. 2014, Kuijper et al. 2024). Ωστόσο, σε περιοχές με έντονη ανθρώπινη παρουσία, ενδέχεται να προκύψουν συγκρούσεις με τον άνθρωπο, γεγονός που καθιστά απαραίτητη τη μελέτη και κατανόηση της οικολογίας των θηρευτών και των αλληλεπιδράσεών τους με τα θηράματα.
Η εξέλιξη μη επεμβατικών μεθόδων με απομόνωση DNA από περιττώματα, σε συνδυασμό με μοντέλα σύλληψης-επανασύλληψης, επιτρέπουν την ακριβή εκτίμηση δημογραφικών παραμέτρων (Hausknecht et al. 2007, Marucco et al. 2023), ενώ η πρόοδος στις γενετικές αναλύσεις μέσω DNA metabarcoding προσφέρει ακρίβεια και υψηλότερο ποσοστό ανίχνευσης θηραμάτων (Monterroso et al. 2018, Deagle et al. 2019, Keck et al. 2022).
Στην παρούσα μελέτη, πραγματοποιήθηκε παρακολούθηση του σχετικά πρόσφατα εγκαθιδρυμένου πληθυσμού λύκου στον Εθνικό Δρυμό της Πάρνηθας, εντοπισμένο στα όρια της μητροπολιτικής Αθήνας. Κύριοι στόχοι ήταν η εκτίμηση του πληθυσμού, της δομής και της γενετικής του ποικιλότητας, καθώς και η περιγραφή της διατροφής των λύκων ανά έτος, εποχή και αγέλη. 

Μέθοδοι 
Κατά το διάστημα του Μαρτίου 2025–Φεβρουαρίου 2026, πραγματοποιήθηκε στην προστατευόμενη περιοχή της Πάρνηθας και σε γειτονικές όμορες περιοχές (~375 km²), μη επεμβατική συλλογή γενετικού υλικού λύκου. Πραγματοποιήθηκε απομόνωση του DNA από 155 δείγματα, ενισχύθηκαν 13 μικροδορυφορικοί τόποι και δύο τόποι προσδιορισμού φύλου (multiplex PCR) για τον υπολογισμό του πληθυσμιακού μεγέθους. Η τροφική ανάλυση από134 δείγματα πραγματοποιήθηκε με τη μέθοδο DNA metabarcoding, στοχεύοντας στο 12S rRNA γονίδιο. 

Αποτελέσματα
Ταυτοποιήθηκαν συνολικά 42 μοναδικά άτομα στην ετήσια περίοδο και 25 στην «κλειστή» περίοδο (Νοέμβριος–Φεβρουάριος), η οποία επιλέχθηκε  για τις πληθυσμιακές εκτιμήσεις. Το πληθυσμιακό μέγεθος εκτιμήθηκε σε 37 άτομα (95% CI: 25–57), οργανωμένα σε τουλάχιστον τέσσερις γενετικές ομάδες. Στην τροφική ανάλυση κυριάρχησε το Sus scrofa (RRA 44,7%), ακολουθούμενο από τα Cervus elaphus (16,6%), Capra hircus (10,8%) και Felidae (10,4%). Το ποσοστό του Sus scrofa διέφερε σημαντικά μεταξύ εποχών (Kruskal–Wallis, p<0,001), ενώ του Cervus elaphus όχι (p=0,198). Η διατροφή διέφερε μεταξύ αγελών (PERMANOVA, R²=0,17, p=0,004).

Συζήτηση
Συμπερασματικά, με βάση τις εκτιμήσεις του 2022–2023 (Ioakeimidou et al. 2026), η αφθονία του λύκου στην Πάρνηθα παρουσιάζει πτωτική τάση, ενδεχομένως λόγω της εξάρτησής του από το ελάφι. Παρά την ανάκαμψη του λύκου στην Ευρώπη (Di Bernardi et al. 2025), καταγράφονται τοπικές μειώσεις που συνδέονται με τη μείωση των άγριων οπληφόρων και την ανθρωπογενή θνησιμότητα (Mergeay 2026). Ο αγριόχοιρος και το ελάφι είναι τα συχνότερα ανιχνευόμενα θηράματα, με τον αγριόχοιρο να έχει τη μεγαλύτερη RRA. Οι εποχικές και ανά αγέλη διαφοροποιήσεις ενδέχεται να αντανακλούν μεταβολές στη διαθεσιμότητα των πόρων και χωρική ετερογένεια στη χρήση τους.

Η μελέτη χρηματοδοτήθηκε από τον Οργανισμό Φυσικού Περιβάλλοντος και Κλιματικής Κρίσης (ΟΦΥΠΕΚΑ)

